  Туспуктэм: Татьяна Пунгина Наталия Сильвестрова Выль ар шутэтскон нуналъёс – мугорлы секыт эскерон. Тыро но кӧё-вӧё сиён, аракы тазалыкез изъянтыны, ялан кыстӥськись висёнъёсты лекомытыны быгато. Удмуртиысь эмчиос кӧня ке дэмланъёс сётӥзы, кызьы праздникъёсты шулдыр но мугор понна урод бервылъёстэк ортчытыны. Со сярысь элькунысь тазалыкез утёнъя министерстволэн пресс-службаез. Нунал радлыкез чаклано Шутэтскон нуналъёсы тырмыт изьыны малпады ке, сое но шонер быдэстоно. « Нылпиослы изьыны выдыны тужгес но умой вакыт – 19 часысен 21 часозь, бадӟымъёслы 23 часозь кӧлыны выдыны ӵектэмын. Мугор понна тужгес пайдалыко изён 23 часысен 4 часозь луэ, со иммунитетэз юнматэ. Чапак со вакытэ быдэс мугор шутэтске но выль кужым люка » Ольга Муравцева, Удмуртиысь тазалыкез утёнъя министерствоысь штатэ пырисьтэм валтӥсь терапевт Аракыез палэнтоно яке туж ӧжыт гинэ юоно Выль арез шулдыр пумитаны кудӟытӥсь юонъёстэк но луэ. Озьы аракыен отравиться кариськыны кышкытлык уз кылды, ӵукна макмыр уз курадӟыты. 2023-тӥ арын элькунын кудӟытӥсь юонъёсын шугмон 281 учыр пусъемын, Со пӧлысь 125 учырын адямиез утьыны ӧз луы. « Юыны малпады ке, быдэс ӝытлы кыӵе ке одӥг гинэ юонэз быръе. Трос ингредиентъёсын, кылсярысь, ческыт сиропъёсын, сокъёсын но газированной вуосын, коктейльёслэсь палэнтӥське. Газированной юонъёс аракыез ӝоггес пыӵато, нош ческытэз солэсь мугорысь потонзэ ӝегатоз. Солэсь йыр висьыны но интоксикация луыны быгатэ. Аракы интые кудӟытӥськем шампанской быръе » Светлана Блинова, нарколог, Элькун наркодиспансерысь амбулаторной ёзэтэн кивалтӥсь Сиськемез чаклано  Узыр выль ар ӝӧк вылын майонезэн суралтэм трос салатъёс, кӧё-вӧё но ческыт сиёнъёс луозы. Соос сюл-ӝуш сӧзнэтлы, ӝушулнёредлы но муслы секыт луо. Эмчиос ӝӧк вылэ капчи салатъёс, тылобурдо сӥльлэсь но чорыглэсь пӧрам сиёнъёс пуктыны, жарить карем сиёнэз пыжеменыз воштыны ӵекто. Дышем салатъёс дасяны малпаськоды ке, майонез интые греческой йогурт яке кӧс йӧлвыл кутэ. « Нуналаз бадӟым адямилы тырмыт луись калориосты эн ортче - со 2200-2400 ккал. Ӝок сьӧры пуксён азьын лумбыт сютэм эн ветлэ: дышем сямен ӵукна сиське, нуназеялэ но ӝытазеялэ. Куинь нуналлы азьлань эн пӧраське, сиён сӧриськыны быгатэ. Кылсярысь, суралтэм оливье салатэз куать часозь гинэ возьыны яра. Вӧё сиён вӧзы вож турын-куар но бакча сиён понэ. Клетчатка сюлэз кужмогес ужатэ но сиёнэз сылмытыны юрттэ. Ӝок вылын одно ик огшоры ву луыны кулэ » Ирина Белокрылова, Удмуртиысь тазалыкез утёнъя министерствоысь штатэ пырисьтэм валтӥсь диетолог Тросгес вырӟылоно 24 час шуккем бере ӝӧк сьӧрысь потэ но поръялске. Шутэтскон нуналъёсы дышем нунал радлыкез чаклалэ, котькуд нунал ураме поталэ, конькиен, куасэн нискылалэ. Арня ӵоже 3-5 пол 20-60 минут спортэн выре. Мултэс сиськемлэсь бервылзэ тупатон понна мултэс эн тырше. « Трос сием-юэм бере ортчыт бадӟым нагрузка мугорлы изъян вайыны быгатэ. Аракы бере сэръёс сюбегало, бадӟым нагрузкаен соос сӧриськыны быгато, нош со инсультэ вуттоз. Кудӟыса спортэн эн выре » Эльвира Нелюбина, Мерлык тазалыкъя элькун центрысь эмъян физкультурая эмчи Тодэ вайытом, Удмуртиысь диетолог выль ар праздникъёсы тазалыко сиськон сярысь вераз. Тегъёс: Тазалык Выльар Удмуртия  